2016. gada 26. aprīlī Noteikumi Nr. 257

Rīgā (prot. Nr. 20 24. §)

**Grozījumi Ministru kabineta 2010. gada 5. oktobra noteikumos Nr. 936 "Kārtība, kādā Latvijas Republikas Zemessardze sniedz atbalstu**

**valsts un pašvaldību institūcijām likumpārkāpumu novēršanā,**

**sabiedriskās kārtības un drošības garantēšanā"**

Izdoti saskaņā ar

Latvijas Republikas Zemessardzes likuma

9. panta trešo daļu

Izdarīt Ministru kabineta 2010. gada 5. oktobra noteikumos Nr. 936 "Kārtība, kādā Latvijas Republikas Zemessardze sniedz atbalstu valsts un pašvaldību institūcijām likumpārkāpumu novēršanā, sabiedriskās kārtības un drošības garantēšanā" (Latvijas Vēstnesis, 2010, 160. nr.; 2015, 61. nr.) šādus grozījumus:

1. Izteikt 3.6. apakšpunktu šādā redakcijā:

"3.6. Valsts robežsardzei:

3.6.1. robežkontroles pagaidu atjaunošanā uz valsts iekšējām robežām, lai nepieļautu, ka personas un transportlīdzekļi šķērso valsts robežu ārpus šim nolūkam noteiktajām vietām vai citā nelikumīgā veidā;

3.6.2. valsts ārējās robežas neaizskaramības nodrošināšanā valsts apdraudējuma gadījumā saskaņā ar Valsts aizsardzības operatīvajā plānā noteikto kārtību;

3.6.3. tādas personas meklēšanā, kura tiek turēta aizdomās par valsts ārējās robežas nelikumīgu šķērsošanu;".

2. Papildināt noteikumus ar 5.1 punktu šādā redakcijā:

"5.1 Valsts robežsardze sadarbībā ar Zemessardzi veic šo noteikumu 3.6. apakšpunktā minētajos pasākumos iesaistāmo zemessargu apmācību."

3. Izteikt IV nodaļu šādā redakcijā:

"**IV. Kārtība, kādā Zemessardze sniedz atbalstu Valsts robežsardzei**

19. Lai plānotu gatavošanos un īstenotu šo noteikumu 3.6.1. un 3.6.3. apakšpunktā minētos pasākumus, Valsts robežsardze saskaņo ar Nacionālo bruņoto spēku komandieri (vai viņa pilnvaroto amatpersonu) Zemessardzei noteikto uzdevumu izpildes kārtību, tajos iesaistītā personāla skaitu un pienākumus, uzdevumu izpildei nepieciešamos materiāltehniskos līdzekļus (atsevišķi norādot sakaru līdzekļus, speciālos līdzekļus un dienesta šaujamieročus), kā arī sadarbības kārtību, noslēdzot starpresoru vienošanos.

20. Zemessardzes uzdevumus, to izpildes laiku un vietu, sniedzot atbalstu Valsts robežsardzei valsts ārējās robežas neaizskaramības nodrošināšanā valsts apdraudējuma gadījumā, nosaka Valsts aizsardzības operatīvajā plānā noteiktajā kārtībā."

Ministru prezidents Māris Kučinskis

Aizsardzības ministrs Raimonds Bergmanis